Zara (καταδρομικό)

Το ***Zara*** ήταν το πρώτο πλοίο της ομώνυμης κλάσης βαρέων καταδρομικών που ναυπηγήθηκαν για το Ιταλικό Βασιλικό Ναυτικό (*Regia Marina*). Έλαβε το όνομά του από την πόλη Ζάρα, το σημερινό Ζάνταρ στην Κροατία. Η ναυπήγησή του ξεκίνησε στις εγκαταστάσεις της Odero-Terni-Orlando τον Ιούλιο του 1928, η καθέλκυσή του έλαβε χώρα τον Απρίλιο του 1930 και η ένταξή του στον στόλο τον Οκτώβριο του επόμενου έτους. Οπλισμένο με οκτώ πυροβόλα των 200&nbsp;mm, θεωρητικά είχε εκτόπισμα εντός του ορίου των 10.000&nbsp;t που επέβαλε η Ναυτική Συνθήκη της Ουάσιγκτον, όμως στην πραγματικότητα το ξεπερνούσε κατά πολύ.

Το *Zara* είχε σημαντική δράση τα πρώτα δύο χρόνια της εμπλοκής της Ιταλίας στον Β΄ Παγκόσμιο Πόλεμο, αναλαμβάνοντας πολλές αποστολές αναχαίτισης βρετανικών νηοπομπών ως ναυαρχίδα της 1ης Μοίρας. Συμμετείχε στη ναυμαχία της Καλαβρίας (Ιούλιος 1940), ήταν παρόν στο μεγάλο ναύσταθμο του Τάραντα κατά την αεροπορική επιδρομή των Βρετανών (Νοέμβριος 1940) καθώς και στη ναυμαχία του Ταινάρου (Μάρτιος 1941) στην οποία ο ιταλικός στόλος υπέστη πανωλεθρία: το *Zara* και τα αδελφά *[[Fiume (καταδρομικό)|Fiume]]* και *[[Pola (καταδρομικό)|Pola]]* βυθίστηκαν από τους Βρετανούς. Η συντριπτική πλειοψηφία των μελών του πληρώματος, συμπεριλαμβανομένου του διοικητή της ιταλικής Μοίρας ναυάρχου Κάρλο Καττανέο (Carlo Cattaneo), έχασαν την ζωή τους.

## Περιγραφή

To *Zara* είχε ολικό μήκος 182,8&nbsp;m, πλάτος 20,62&nbsp;m και βύθισμα 7,2&nbsp;m. Το εκτόπισμα με πλήρες φορτίο ανέρχονταν σε 14.300&nbsp;LT (14.500&nbsp;t), παρόλο που τυπικά βρίσκονταν εντός των ορίων που επέβαλε η Ναυτική Συνθήκη της Ουάσιγκτον. Το προωστικό σύστημα παρείχε ισχύ 95.000&nbsp;shp και η μέγιστη ταχύτητα έφθανε τους 32&nbsp;kn. Το πλήρωμα αποτελούνταν από 841 αξιωματικούς και ναύτες.

Η κύρια θωρακισμένη ζώνη του ήταν πάχους 150&nbsp;mm στο μέσο του πλοίου, ενώ η θωράκιση του καταστρώματος ήταν πάχους 70&nbsp;mm στο κεντρικό μέρος του πλοίου και μόνο 20&nbsp;mm στην πλώρη και την πρύμνη. Οι πύργοι των κύριων πυροβόλων και η γέφυρα του πλοίου είχαν πλευρές με θωράκιση πάχους 150&nbsp;mm.

Ο κύριος οπλισμός αποτελούνταν από οκτώ πυροβόλα των 203&nbsp;mm, εγκατεστημένα σε ζεύγη σε τέσσερις πύργους, δύο στην πλώρη και δύο στην πρύμνη. Αντιαεροπορική προστασία παρείχαν δεκαέξι πυροβόλα των 100&nbsp;mm, επίσης εγκατεστημένα σε ζεύγη, τέσσερα πυροβόλα των 40&nbsp;mm καθώς και οκτώ πολυβόλα των 12,7&nbsp;mm. Δυνατότητες αεροπορικής αναγνώρισης μπορούσαν να παρέχουν τα δύο υδροπλάνα IMAM Ro.43.

Η σύνθεση του δευτερεύοντος οπλισμού αναθεωρήθηκε αρκετές φορές κατά την διάρκεια της επιχειρησιακής πορείας του πλοίου. Στα τέλη της δεκαετίας του 1930 δύο από τα αντιαεροπορικά πυροβόλα των 100&nbsp;mm καθώς και το σύνολο των πυροβόλων των 40&nbsp;mm και των πολυβόλων αντικαταστάθηκαν από οκτώ πυροβόλα των 37&nbsp;mm και οκτώ των 13,2&nbsp;mm. Δύο ακόμα πυροβόλα των 120&nbsp;mm προστέθηκαν το 1940.

## Επιχειρησιακή ιστορία
Η ναυπήγηση ξεκίνησε στις 4&nbsp;Ιουλίου 1928 στις εγκαταστάσεις της Odero-Terni-Orlando στη Λα Σπέτσια. Η καθέλκυση έλαβε χώρα στις 27&nbsp;Απριλίου 1930 με τις εργασίες να ολοκληρώνονται στις 20&nbsp;Οκτωβρίου 1931. Κατά την διάρκεια των θαλάσσιων δοκιμών το *Zara* έφτασε την ταχύτητα των 35,23&nbsp;kn, όμως αυτό οφείλονταν στο γεγονός πως το σύστημα πρόωσης χρησιμοποιήθηκε στα όρια των δυνατοτήτων του. Η επίδοση αυτή δεν είναι αντιπροσωπευτική· σε κανονικές συνθήκες η ταχύτητα πλεύσης έφθανε περίπου τους 29&nbsp;kn. Το καταδρομικό έλαβε την πολεμική του σημαία στην πόλη της οποίας το όνομα έφερε, το Ζάνταρ της σημερινής Κροατίας.

Τον Αύγουστο του 1932 το *Zara* έλαβε μέρος στις ασκήσεις του στόλου στον κόλπο της Νάπολης. Ο βασιλιάς της Ιταλίας Βίκτωρας Εμμανουήλ το επισκέφθηκε στις 13 του μηνός. Τον Σεπτέμβριο έγινε η ναυαρχίδα της 1ης Μοίρας. Επίσης έλαβε μέρος στη ναυτική επιθεώρηση που πραγματοποιήθηκε προς τιμήν του Μπενίτο Μουσολίνι στις 6 και 7 Ιουλίου 1933 ξανά στον κόλπο της Νάπολης καθώς και στην επιθεώρηση της 27ης&nbsp;Νοεμβρίου 1936 κατά την οποία το επισκέφτηκαν ο βασιλιάς, ο υιός του Ουμβέρτος, ο Μουσολίνι και ο αντιβασιλέας της Ουγγαρίας Μίκλος Χόρτυ (Miklós Horthy).

Μία ακόμα ναυτική επιθεώρηση έλαβε χώρα προς τιμήν του Γερμανού στρατάρχη Βέρνερ φον Μπλόμπεργκ (Werner von Blomberg), τότε υπουργού άμυνας του Γ΄ Ράιχ. Στις 16&nbsp;Σεπτεμβρίου ο διοικητής της Μοίρας μετέφερε την σημαία του στο θωρηκτό *[[Conte di Cavour (θωρηκτό)|Conte di Cavour]]*. Η τελευταία ναυτική επιθεώρηση στην οποία συμμετείχε το *Zara* πριν από το ξέσπασμα του πολέμου πραγματοποιήθηκε στις 5&nbsp;Μαΐου 1938 προς τιμήν του Αδόλφου Χίτλερ.

Στις 7&nbsp;Μαρτίου 1939 το *Zara* και τα υπόλοιπα καταδρομικά της κλάσης του έπλευσαν από τον Τάραντα για να αναχαιτίσουν στολίσκο πλοίων των Ισπανών Δημοκρατικών ο οποίος επιχειρούσε να διαφύγει στη Μαύρη Θάλασσα. Τα ιταλικά πλοία είχαν διαταγή να μην ανοίξουν πυρ, αλλά να παρεμποδίσουν την πορεία των ισπανικών πλοίων και να τα αναγκάσουν να ελλιμενιστούν στην Αουγκούστα της Σικελίας. Ο διοικητής της ισπανικής δύναμης αρνήθηκε να συμμορφωθεί και έπλευσε στη Μπιζέρτα της γαλλικής Τυνησίας. Έναν μήνα αργότερα, από τις 7 ως τις 9&nbsp;Απριλίου, το *Zara* υποστήριξε τις ιταλικές δυνάμεις που εισέβαλαν στην Αλβανία, χωρίς να σημειωθεί κάποιο αξιοσημείωτο περιστατικό. Στις 10&nbsp;Ιουνίου 1939 βρίσκονταν στο λιμάνι της Γένοας για τον εορτασμό της Ημέρας του Ναυτικού· το υπόλοιπο του έτους αυτού πέρασε χωρίς άλλα σημαντικά γεγονότα.

### Β΄ Παγκόσμιος Πόλεμος
Στις 10&nbsp;Ιουνίου 1940, όταν μπήκε η Ιταλία στον Β΄ Παγκόσμιο Πόλεμο, το *Zara* ήταν ναυαρχίδα του υποναυάρχου Ματεούτσι (Matteucci) διοικητή της 1ης Μεραρχίας της 1ης Μοίρας. Στον ίδιο σχηματισμό ήταν ανήκαν επίσης τα αδελφά πλοία *Gorizia* και *Fiume* καθώς και τέσσερα αντιτορπιλικά κλάσης *[[αντιτορπιλικό κλάσης Oriani|Oriani]]*. Βάση του σχηματισμού ήταν ο Τάραντας, από τον οποίο τα πλοία απέπλευσαν ήδη στις 11&ndash;12 Ιουνίου για να πραγματοποιήσουν περιπολία στα ανοικτά της Κρήτης. Δέχτηκαν επίθεση από υποβρύχιο το οποίο δεν ταυτοποιήθηκε, με τα αντιτορπιλικά συνοδείας να επιχειρούν να το πλήξουν ανεπιτυχώς. Την 21η&nbsp;Ιουνίου το *Zara*, καθώς και τα υπόλοιπα σκάφη της ναυτικής δύναμης στην οποία ανήκε, στάλθηκε στην Αουγκούστα της Σικελίας προκειμένου να μπορούν ευκολότερα να αναχαιτίζουν τις συμμαχικές νηοπομπές. Την επομένη, η 2η Μεραρχία πραγματοποίησε από κοινού με την 2η και την 3η περιπολία χωρίς όμως να καταφέρουν να εντοπίσουν κάποιο συμμαχικό πλοίο.

Το *Zara* έλαβε μέρος στη ναυμαχία της Καλαβρίας στις 9&nbsp;Ιουλίου. Στις 30&nbsp;Ιουλίου η 1η Μεραρχία συνόδευσε νηοπομπή με κατεύθυνση προς Βεγγάζη και Τρίπολη στην ιταλοκρατούμενη Λιβύη. Τα πλοία συνοδείας επέστρεψαν στην βάση τους την 1η Αυγούστου. Την 31η η 1η Μεραρχία επιχείρησε να πλήξει βρετανικές νηοπομπές, ευρισκόμενες στην περιοχή στα πλαίσια της επιχείρησης Hats, χωρίς όμως να καταφέρουν να εντοπίσουν κάποιο εμπορικό πλοίο.

Το *Zara* επέστρεψε στον Τάραντα, όπου και βρίσκονταν τη νύχτα 11&ndash;12 Νοεμβρίου όταν βρετανικά αεροσκάφη έπληξαν το ναύσταθμο, χωρίς να υποστεί πλήγμα. Η ιταλική ανώτατη διοίκηση αποφάσισε να διασκορπίσει τον στόλο προκειμένου να μην δεχθεί ξανά συγκεντρωμένος χτυπήματα από παρόμοιες επιθέσεις. Το *Zara* στάλθηκε στη Λα Σπέτσια για συντήρηση στις 12&nbsp;Νοεμβρίου. Οι εργασίες διήρκεσαν μέχρι τις 9 Δεκεμβρίου και το καταδρομικό έπλευσε στη Νάπολη την επομένη. Αεροπορικός βομβαρδισμός τέσσερις ημέρες αργότερα οδήγησε σε νέα αλλαγή θέσης των καταδρομικών, τα οποία στάλθηκαν αρχικά στη Λα Μανταλένα της Σαρδηνίας και ξανά πίσω στη Νάπολη. Παρέμειναν εκεί για τρεις ημέρες και στις 22&nbsp;Δεκεμβρίου επέστρεψαν στον Τάραντα. Εκείνο το μήνα ανέλαβε διοικητής του σχηματισμού ο ναύαρχος Κάρλο Καττανέο (Carlo Cattaneo) με ναυαρχίδα το *Zara*. Στις 29 Ιανουαρίου πραγματοποιήθηκαν ασκήσεις μαζί με το *Gorizia*, οι οποίες και συνεχίστηκαν τον επόμενο μήνα με τη συμμετοχή και του *Pola*. Επίσης στα μέσα Μαρτίου έλαβαν χώρα ασκήσεις με τη συμμετοχή των *Zara*, *Pola* και *Fiume* στον κόλπο του Τάραντα.

#### Ναυμαχία του Ταινάρου

Στα τέλη Μαρτίου ο ιταλικός στόλος επιχείρησε για πολλοστή φορά να αναχαιτίσει βρετανική νηοπομπή νοτίως της Κρήτης. Η επιχείρηση αυτή οδήγησε στη ναυμαχία του Ταινάρου στο διάστημα 27&ndash;29 Μαρτίου. Το μεγαλύτερο μέρος της μέρας το *Zara* και τα υπόλοιπα πλοία του σχηματισμού του δεν ενεπλάκησαν άμεσα διότι βρίσκονταν στην απομακρυσμένη από τα βρετανικά πλοία πλευρά της ιταλικής παράταξης. Αεροσκάφη του  αεροπλανοφόρου *[[HMS Formidable (R67)|Formidable]]* τορπίλισαν το θωρηκτό *[[Vittorio Veneto (θωρηκτό)|Vittorio Veneto]]* αναγκάζοντάς το να αποσυρθεί. Η 1η Μεραρχία, συμπεριλαμβανομένου του *Zara*, παρέμεινε ως δύναμη προκαλύψεως του υπόλοιπου στόλου.

Νέα αεροπορική επίθεση δεν εντόπισε το *Vittorio Veneto*, κατάφερε όμως να πλήξει το *Pola*. Εξαιτίας της σύγχυσης που προκλήθηκε λόγω της επίθεσης το *Pola* παρολίγον να συγκρουστεί με το *Fiume* και είχε αναγκαστικά ακινητοποιηθεί αντί να εκτελεί ελιγμούς.

Ο ναύαρχος Άντζελο Ιακίνο (Angelo Iachino) πληροφορήθηκε για το πλήγμα που υπέστη το *Pola* μόλις στις 20:10 και απέσπασε τα *Zara* και *Fiume* καθώς και τέσσερα αντιτορπιλικά για να το προστατέψουν. Περίπου εκείνη την ώρα το βρετανικό καταδρομικό *[[HMS Orion (85)|Orion]]* εντόπισε με το ραντάρ του το *Pola* και ανέφερε την θέση του. Ο βρετανικός στόλος, ισχυρότερα μέσα του οποίου ήταν τα θωρηκτά *[[HMS Valiant (1914)|Valiant]]*, *[[HMS Warspite (03)|Warspite]]* και *[[HMS Barham (04)|Barham]]*, απείχε μόλις 50&nbsp;ναυτικά μίλια.

Υπό την κάλυψη του σκοταδιού και καθοδηγούμενα από το ραντάρ τα βρετανικά πλοία προσέγγισαν το *Pola*. Στις 22:10 η απόσταση που χώριζε το *Pola* από το *Valiant* ήταν πλέον περίπου έξι ναυτικά μίλια. Οι οπτήρες του ιταλικού καταδρομικού είδαν τις σιλουέτες των εχθρικών πλοίων αλλά εσφαλμένα θεώρησαν ότι ήταν δικά τους σκάφη και έριξαν κόκκινη φωτοβολίδα για να τα καθοδηγήσουν. Σχεδόν 20 λεπτά αργότερα, οι Βρετανοί φώτισαν το *Zara* και λίγο αργότερα το *Fiume* με τους προβολείς τους και τα θωρηκτά τα τίναξαν στον αέρα, όπως και δύο ιταλικά αντιτορπιλικά, από πολύ μικρή απόσταση. Το αντιτορπιλικό *[[HMAS Stuart (D00)|Stuart]]* χτύπησε το *Zara* με μία τουλάχιστον τορπίλη. Το αντιτορπιλικό *[[HMS Havock (H43)|Havock]]* επίσης εξαπέλυσε τορπίλες, όμως δεν έχει διευκρινιστεί αν κατάφερε να πλήξει και αυτό το λαβωμένο καταδρομικό.

Έπειτα τα βρετανικά θωρηκτά αποτραβήχτηκαν για να αποφύγουν ενδεχόμενη επίθεση από τα εναπομείναντα ιταλικά αντιτορπιλικά. Το φλεγόμενο *Zara*, δεν είχε βυθιστεί ακόμη και σύρθηκε προς το ακινητοποιημένο *Pola*. Ο κυβερνήτης του αποφάσισε στις 02:00 πως δεν υπήρχαν ελπίδες διάσωσης του πλοίου και διέταξε την αυτοβύθισή του. Περίπου εκείνη την ώρα το αντιτορπιλικό *[[HMS Jervis|Jervis]]* έφθασε στο σημείο και τορπίλισε ξανά το *Zara*. Προκλήθηκε σφοδρή έκρηξη. Μέσα σε δέκα μόνο λεπτά το καταδρομικό είχε βυθιστεί. Χάθηκαν περίπου 783 άνθρωποι, συμπεριλαμβανομένου του Καττανέο. Το *Zara* διεγράφη επισήμως από τη δύναμη του στόλου στις 18 Οκτωβρίου 1946.

## Σημειώσεις


## Παραπομπές


## Βιβλιογραφία
* 
* 
* 
* 
*
* 
* 
* 

## Εξωτερικοί σύνδεσμοι
* 

Κατηγορία:Καταδρομικά κλάσης Zara
Κατηγορία:Ιταλικά καταδρομικά του Β΄ Παγκοσμίου Πολέμου